Fredagens fødselsdagsgilde på Knivholt Gods betaler nu 50-årige Birgit S. Hansen selv - det skal borgernes skattepenge ikke bruges på.

Store, sølvfarvede balloner, der staver hendes alder. Hornorkester og espalier. Og 300 glas rød- og hvidvin skænket af fødselsdagsbarnet selv. Borgmester i Frederikshavn Kommune, Birgit S. Hansen, fyldte 50 år den 29. januar, og det bliver i dag, fredag, fejret på Knivholt Gods med alt, hvad dertil hører. Vinen er skænket af borgmesteren selv - og gildet er også betalt af egen lomme, har Birgit S. Hansen oplyst. Den slags skal borgernes skattepenge nemlig ikke bruges på. Men om vinen rækker, er svært at sige. Fødselsdagsreceptionen er nemlig et åbent hus, hvor alle kan kigge forbi. Så borgmesteren vidste ikke på forhånd, hvor mange hun skulle købe ind til. Receptionen varer til klokken 16 - og alle er inviterede til at kigge forbi.